text: Juelsminde-virksomhed bliver 100 procent CO2 neutral
  01 april 2016 kl. 06.07
  Palsgaard A/S fejrer i dag, at virksomheden, som den første større danske produktionsvirksomhed, opnår at blive CO2 neutral.
  Ifølge Palsgaard A/S så er det noget af en milepæl, der i dag bliver fejret i Juelsminde. For trods en rekord stor produktion i 2015 så er det lykkedes for virksomhedens danske del at producere på en måde, der er rigtig god for miljøet.
  CO2 neutraliteten er opnået ved at optimere hele produktionsprocessen med bl.a. vindmøllestrøm og brug af virksomhedens eget halmfyrede centralvarmeanlæg.
  Den CO2 neutrale produktion betyder, at der ikke bliver udsendt mere CO2 end der bliver optaget og det er godt i forhold til drivhuseffekten.
  -Palsgaard kan være en inspirationskilde for andre virksomheder. Især i forhold til at demonstrere at omstilling til vedvarende energi kan gå hånd i hånd med kommercielle interesser, siger Energi- forsynings og udviklingsminister Lars Chr. Lilleholt i en pressemeddelelse.
  Hedensteds borgmester er blandt gæsterne, der holder tale ved dagens arrangement i Juelsminde.
  Palsgaard A/S producerer emulgator og stabilisator til fødevareindustrien i hele verden.
  